Jytte Andersen (S), 1998-10-20:
Jeg vil gerne takke ordførerne for den venlige modtagelse af lovforslaget.
Men det ville have været et flottere signal at sende til landets indvandrere, at det er et fuldstændig enigt Folketing, der synes, det er en god idé, at de på lige fod med danskere får mulighed for at blive valgt og dermed styrke deres position i det sociale arbejde, som jo også handler om fællesskabet i boligområderne.
Det skulle desværre ikke være sådan, men alt andet lige er det faktisk otte af Folketingets ti partier, som gerne vil det her, og det synes jeg der er grund til at glæde sig over.
Og der er grund til at sige tillykke til landets indvandrere, som altså nu på lige fod med danskere kan blive valgt og dermed påtage sig et ansvar.
Det handler om lige rettigheder og lige muligheder, og det handler om at styrke fællesskabet, især i de boligområder, som i øjeblikket har brug for en forstærket indsats i forhold til det boligsociale fællesskab.
Så jeg er glad for den meget klare tilslutning fra otte af Folketingets partier. Så vil jeg sige tak for lykønskningerne i anledning af dette navneskifte, hvor »by« nu kommer før »bolig«.
Det hænger faktisk meget sammen med - og jeg vil ikke lægge skjul på, at jeg er glad for det stærkere signal - at bypolitikken skal spille en større rolle, både når det drejer sig om det bysociale arbejde, og når det drejer sig om, hvordan vi får skabt en baggrund for at se på og få diskuteret vore byers udvikling som byer.
Det er altså ikke sådan, at jeg skal gå ind og overtage
byrådenes arbejde
- bevar mig vel, jeg har rigeligt at foretage mig, og det er slet ikke det - men jeg tror, at en dialog med landets byrødder kunne fremme bevidstheden om bypolitikkens værdi i forhold til, at alle bydele skal kunne udvikle sig på en god og fornuftig måde.
Og dér ved vi jo godt, at der er nogle bydele i landet, der udvikler sig bedre end andre bydele, og det er lige præcis dét, en bypolitik skal have som sigte: at sådan skal det ikke være, at der skal være en lige udvikling af alle byområder.
Og det er jo ikke, fordi vi gerne vil have de unge mennesker sat på gaden, men fordi vi gerne vil have, at de, samtidig med at de færdiggør deres studium, også overvejer det, at de faktisk skal flytte, når de er færdige.
For det, der er problemet, er jo ikke alene, at der mangler ungdomsboliger, men også, at mange bor i ungdomsboligerne for længe, vel vidende at de faktisk skal ud, når de er færdige med deres studium.
Så det er altså også for at mindske det problem, der er i efterårsmånederne, men som jo alt andet lige altid går over, næsten før vi får gjort det til en stor politisk sag.
Men der er et problem, og det her er faktisk et bidrag til en løsning af det problem, så der bliver en større fleksibilitet i den del af boligmassen.
Fru Pernille Frahm var optaget af at få kigget på beboerklagenævnenes kompetence, og det synes jeg
vi skal prøve at se på under udvalgsarbejdet, lige så vel som det, som både fru Annie Lunde Hansen og andre har været inde på: Er det virkelig meningen, at man skal kunne aftale sig til at bo uden tag over hovedet?
For det er selvfølgelig ikke meningen; det er meningen at præcisere nogle af de regler og kutymer, der allerede nu eksisterer.
Men det er klart, at hvis man laver en aftale, skal man gøre det i vågen tilstand, så man ikke kommer til at havne i den situation, at man er uden bolig i en måneds tid.
Men det kunne jo tale for, at vi, om jeg så må sige, tydeliggjorde reglerne her og måske også lagde vægt på, at der skulle være en informationsindsats omkring det spørgsmål, men lad os komme tilbage til det under udvalgsarbejdet; det er jeg meget med på.
Jeg tror egentlig ikke, der var mere, bortset fra at fru Line Barfod opfordrede mig til at at dele forslaget i to, men det synes jeg nu ikke jeg umiddelbart har lyst til på nuværende tidspunkt.
Men jeg kan da godt konstatere, at der er et meget bredt flertal for hovedparten af lovforslaget, som det ligger her, men at der er dele af det, som SF og Enhedslisten har nogle problemer med.
Og spørgsmålet er, om vi ikke kunne prøve at se på det på en stille og rolig måde, så vi alligevel godt kan stå sammen om det samlede forslag.
Det vil jeg i hvert fald gerne bestræbe mig for.
Men tak for tilslutningen også til det her forslag!